## Pravilnik o načinu obavljanja inspekcijskog nadzora geodetske inspekcije

### NN 85/2007 (16.8.2007.), Pravilnik o načinu obavljanja inspekcijskog nadzora geodetske inspekcije

# DRŽAVNA GEODETSKA UPRAVA

**2655**

Na temelju članka 151. Zakona o državnoj izmjeri i katastru nekretnina (»Narodne
novine«, br. 16/2007), ravnatelj Državne geo­detske uprave donosi

## PRAVILNIK

### O NAČINU OBAVLJANJA INSPEKCIJSKOG NADZORA GEODETSKE INSPEKCIJE

I. OPĆE ODREDBE

Članak 1.

Ovim Pravilnikom propisuje se način obavljanja inspekcijskog nadzora geodetske
inspekcije nad primjenom Zakona o državnoj izmjeri i katastru nekretnina i
drugih propisa (u daljnjem tekstu: Zakon i propisi) koji uređuju obavljanje
poslova državne izmjere i katastra nekretnina.

II. INSPEKCIJSKI NADZOR

Članak 2.

Inspekcijski nadzor u smislu ovog Pravilnika provode viši geo­detski inspektor,
geodetski inspektor i državni službenik Državne geodetske uprave po ovlaštenju
ravnatelja (u daljnjem tekstu: ins­pektor).

Članak 3.

Inspektor provodi inspekcijski nadzor prema godišnjem Programu rada geodetske
inspekcije koji se donosi uz suglasnost ravnatelja Državne geodetske uprave (u
daljnjem tekstu: Program rada) i zaprimljenim prijavama.
Program rada izrađuje se na temelju obavljenih poslova geodetske inspekcije u
prethodnoj i očekivane aktivnosti u tekućoj godini, procjene stanja zakonitosti
obavljanja poslova državne izmjere i katastra nekretnina i procjene o broju
inspekcijskih nadzora koji će se poduzeti po prijavama.

Članak 4.

Inspekcijski nadzor se provodi uz predočenje službene iskaznice, u radnim
prostorijama nadziranog subjekta; fizička ili pravna osoba ovlaštena za
obavljanje poslova državne izmjere i katastra nekretnina iz članka 101. i članka
104. Zakona o državnoj izmjeri i katastru nekretnina; upravno tijelo jedinice
lokalne samouprave nadležno za geodetske poslove, članak 95. Zakona o državnoj
izmjeri i katastru nekretnina; nadležni područni uredi za katastar, odnosno
njihove ispostave, članka 168. Zakona o državnoj izmjeri i katastru nekretnina;
te fizičke i pravne osobe koje neovlašteno obavljaju poslove državne izmjere i
katastra nekretnina, te obavljanjem drugih radnji u skladu sa svrhom
inspekcijskog nadzora.
Predmet inspekcijskog nadzora su geodetski poslovi iz čl. 95. točka 1. geodetski
radovi iz članka 101. i djelatnosti iz članka 104. Zakona o državnoj izmjeri i
katastru nekretnina.

Članak 5.

Inspektor uvidom u dokumentaciju utvrđuje da li nadzirana osoba ispunjava uvjete
i mjerila temeljem kojih je nadziranoj osobi izdana suglasnost za obavljanje
poslova državne izmjere i katastra nekretnina a koja su propisana posebnim
propisom.

Članak 6.

U obavljanju inspekcijskog nadzora inspektor provjerava činjenice o primjeni
propisanih metoda i načina obavljanja izmjere, te postupku obrade podataka
geodetskih mjerenja, kao i korištenju minimalne propisane geodetske opreme.

Članak 7.

O inspekcijskom nadzoru inspektor sastavlja zapisnik u skladu s odredbama
posebnog propisa kao dokaz o tijeku i sadržaju nadzora te utvrđenju stanja i
poduzetim odnosno naređenim mjerama.

III. ROKOVI

Članak 8.

Ako inspektor dobije saznanja o mogućoj povredi Zakona i posebnih propisa,
obavit će inspekcijski nadzor u roku od 30 dana od saznanja o mogućoj povredi.

Članak 9.

Ako u inspekcijskom nadzoru inspektor ne utvrdi povredu Zakona i posebnih
propisa, obustavit će postupak, a odluku dostaviti podnositelju prijave
najkasnije u roku od 30 dana od dana obavljenog nadzora.

Članak 10.

Ako inspektor u inspekcijskom nadzoru utvrdi povredu Zakona i posebnih propisa
dužan je donijeti rješenje, kojim će odrediti rok za otklanjanje utvrđenih
nepravilnosti, koji ne može biti kraći od 30 dana.
Rješenje će se otpremiti najkasnije u roku od trideset dana od dana kada je
obavljen nadzor.
Nakon proteka roka iz rješenja, inspektor će provjeriti da li je nadzirana osoba
otklonila utvrđene nepravilnosti, temeljem dostav­ljenih dokaza ili novim
inspekcijskim nadzorom.

Članak 11.

Ako inspektor u ponovljenom inspekcijskom nadzoru utvrdi da nisu uklonjene
utvrđene nepravilnosti, privremeno će zabraniti obavljanje poslova državne
izmjere i katastra nekretnina nadziranoj osobi, temeljem čl. 153. st. 3. Zakona
o državnoj izmjeri i katastru nekretnina.

IV. ZAVRŠNE ODREDBE

Članak 12.

Ovaj Pravilnik stupa na snagu osmog dana od objave u »Narod­nim novinama«.

Klasa: 023-05/07-01/08
Urbroj: 541-01/1-07-13
Zagreb, 6. kolovoza 2007.

Ravnatelj
Državne geodetske uprave
**prof. dr. sc. Željko Bačić**, v. r.

Pravilnik, NN 85/2007-2655
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)